

Na osnovu člana 8 stav 2 i člana 13 stav 1 Zakona o spomen-obilježjima („Službeni list Crne Gore“, broj 40/08, 40/11 i 2/17) i člana 54 stav 1 tačka 52 Statuta Glavnog grada („Službeni list Crne Gore – opštinski propisi“, broj 08/19), uz prethodno pribavljenu saglasnost Ministarstva kulture Crne Gore, Rješenje br. \_\_\_\_\_\_\_\_\_\_ od \_\_\_\_\_\_\_\_\_\_ 2019. godine, Skupština Glavnog grada – Podgorice, na sjednici održanoj dana \_\_\_\_\_\_\_\_\_\_\_ 2019. godine, donijela je

**D O P U N A**

**Programa podizanja spomen-obilježja za 2019. godinu**

U Programu podizanja spomen-obilježja za 2019. godinu (»Službeni list Crne Gore – opštinski propisi«, br. 8/19), poslije poglavlja I dodaje se novo poglavlje koje glasi:

**II**

**Podizanje spomen-obilježja davanjem naziva javnom objektu - ulicama**

 1.Predlažu se sljedeći nazivi ulica u Glavnom gradu:

**1.1. ULICA DRAGOMIRA DRAGOG ČEJOVIĆA** (DUP ″Drač – Cvijetin brijeg″), prostire se od Kapadžića mosta na Ribnici i ide paralelno sa Ribnicom do Ulice Pete proleterske, s jednim krakom do obale Ribnice. Planirana dužina sa dva kraka je oko 400 m.

**Dragomir Dragi Čejović** (1934–1959), dvostruki šampion Jugoslavije u motociklizmu i sedmostruki prvak Crne Gore u brzinskoj vožnji.

Rođen je u Podgorici. Sa 13 godina postaje član AMD ″Bećo Lazović″. Karijeru je započeo 1949. godine, na nekoliko lokalnih trka i na Državnom brdskom prvenstvu, staza Kotor – Njeguši. Na prvenstvu Crne Gore 1952. godine na Cetinju je drugi. Iste godine takmiči se na Međunarodnom drumskom prvenstvu u Sarajevu i u trci motocikala od 125 kubika osvaja peto mjesto. Godinu dana poslije postaje prvak Crne Gore u brzinskoj vožnji. Tu titulu je držao do svoje smrti. U disciplini ocjenske vožnje 1957. i 1958. godine bio je šampion Jugoslavije. U brdskoj međunarodnoj trci na Ljubelju i na međunarodnoj drumskoj trci u Beogradu sa motorom od 250 kubika osvaja četvrto mjesto. Na drumskom prvenstvu Srbije 1. maja 1959. godine, u Kragujevcu, Dragi Čejović, od 32 vozača, osvaja prvo mjesto u trci motora od 250 kubika. Sa istim motorom pobijedio je i u klasi od 350 kubika i za četiri sekunde oborio rekord staze. Posljednji pehar je primio 24. maja 1959. godine, za osvojeno prvo mjesto na ocjenskoj vožnji Kotor – Bar. Poginuo je 18. juna 1959. godine, na zvaničnom treningu pred međunarodnu trku za Nagradu Jadrana, na stazi Preluka na Grobničkom polju kraj Rijeke. Imao je samo 25 godina, a već je bio legenda, poznat i slavljen u sportskim krugovima.

Davanjem naziva ulici – Ulica Dragomira Dragog Čejovića, u skladu sa čl. 1 i 5 Zakona o spomen-obilježjima, simbolično se čuvaju ispomena na istaknutu ličnost, čije djelo ima međunarodni sporski značaj.

**1.2. ULICA KRALJICE MILENE** (DUP ″Agroindustrijska zona″), prostire se od Bulevara Šarla de Gola na istok u dužini od 350 m pored Novog duvanskog kombinata.

**Kraljica Milena** (1847–1923)

Prva kraljica Crne Gore, a nominalno i njen posljednji vladar, nakon što je kralj Nikola umro 1921. godine u emigraciji, bila je Milena Petrović-Njegoš. Rođena je 22. aprila 1847. godine na Čevu, u kući uglednog čevskog vojvode Petra Vukotića. Za kralja Nikolu udala se 1860. godine. Kralj Nikola i kraljica Milena imali su 12 djece, tri sina i devet kćeri. Prvo dijete Milena je rodila sa 18, a posljednje sa 42 godine. Kraljica Milena bila je sa porodicom u izgnanstvu od 1918. godine. Nakon što je 1921. godine njen muž i gospodar Crne Gore umro, njihov sin Danilo naslijedio je krunu. Vladao je samo pet dana i abdicirao u korist sinovca Mihaila. Pošto je Mihailo bio maloljetan, za namjesnika mu je određena baba Milena koja se obratila Crnogorcima: "Moja će jedina i stalna briga biti uspostavljanje zgaženih prava Crne Gore i crnogorskog naroda. Do pobjede prave crnogorske stvari kao mjesto mog boravka izabrala sam Sanremo u Italiji". Milena nije dočekala željenu pobjedu, umrla je dvije godine poslije svog supruga, 16. marta 1923. godine, u Kap d’ Antibu. Decenijama poslije njihove smrti, ispunjen je amanet kralja Nikole da kad-tad njegove kosti budu prenesene na Cetinje. Skoro sedam decenija nakon njegove i smrti kraljice Milene, 1. oktobra 1989. godine, njihovi zemni ostaci prenijeti su u Crnu Goru.

Davanjem naziva ulici – Ulica kraljica Milena simbolično se čuvaju uspomene na istaknutu ličnost crnogorske istorije, čije djelo ima državni, društveni i humanistički značaj, u skladu sa čl. 1 i 5 Zakona o spomen-obilježjima.

**1.3. ULICA MARKA ĐUKANOVIĆA** (DUP ″Zagorič 1″), prostire se od Ulice Drugog crnogorskog bataljona na sjever pored novog stambenog bloka na lijevoj obali Morače do Ulice Borislava Pekića, sa jednim krakom na istok do Piperske ulice, ukupne dužine oko 300 m.

**MARKO ĐUKANOVIĆ** (1860–1930), inženjer, političar.

Završio je gimnaziju i Fakultet tehnike u Parizu. Radio je kao inženjer u državnoj službi. Bio je šef odjeljenja za građevine pri Ministarstvu unutrašnjih djela i sa tog mjesta dugo rukovodio gradnjom državnih puteva i mostova. Bio je predsjednik *Državnog savjeta* (1909–1915), predsjednik *Narodne skupštine* (1908), ministar unutrašnjih djela u vladi Lazara Tomanovića (1910). Poslije ujedinjenja 1918. godine je penzionisan i kao penzioner živio je u Nikšiću. Kao protivnik bezuslovnog ujedinjenja Crne Gore i Srbije bio je jedan od vođa pobune u nikšićkom kraju. Od pristalica bezuslovnog ujedinjenja uhapšen je 25. decembra 1918. godine i sproveden u zatvor Jusovaču u Podgorici. Potpisnik je izjave 44 politička zatvorenika iz Centralnog zatvora u Podgorici, kojom odbijaju daljnju saradnju sa Sudom, proglašavajući ga nenadležnim. Bio je pristalica *Crnogorske stranke* i član njenog Glavnog odbora.

Davanjem naziva ulici – Ulica Marka Đukanovića, u skadu sa članom 1 i 5 Zakona o spomen-obilježjima, simbolično se čuvaju uspomene na ličnost od izuzetnog državnog, društvenog, ekonomskog i istorijskog značaja za Crnu Goru.

**1.4. ULICA PERA VUKOVIĆA** (DUP ″Zagorič 3 i 4″– izmjene i dopune)*,* prostire se od Ulice Nikole Tesle na jug u dužini od 180 m i slijepo završava u naselju.

**Pero Vuković** (1883–1955), komandant Prvog bataljona crnogorske vojske u Italiji, komita.

Sin Tuja Simova Vukovića, plemenskog kapetan i majke Velike, ćerke Bora Tomova Vučinića, čija su tri brata 1876. Poginula na Vučjem Dolu. Završio je osnovnu školu i Oficirsku školu na Cetinju. Bio je komandir čete u operacijama osvajanja Skadra u Prvom balkanskom ratu, učesnik bitke na Bregalnici u Drugom balkanskom ratu, komandant Piperskog bataljona u Prvom svjetskom ratu. Poslije kapitulacije interniran je u logor Boldogasonj i po povratku iz zarobljeništva bio je zadržan sa drugim crnogorskim oficirima u Sarajevu, do izglasavanja odluka Podgoričke skupštine. Bio je učesnik Božićne pobune, poslije čijeg sloma, sredinom januara 1919. godine odlazi u Gaetu. Jula 1919. godine sa grupom oficira upada u Crnu Goru u namjeri da podigne opšti ustanak. Potpisnik je proglasa ustanika sa planine Vojnik i predstavke 42 pobunjeničkih vođa, septembra 1919. godine, u kojem objašnjavaju ciljeve svoje borbe. Učesnik je komitskih borbi oko Nikšića, u Rovcima, Morači i Piperima 1919. do početka 1920. godine, kada se s grupom komita povlači u Albaniju. Bio je komandir Prvog bataljona crnogorske vojske u Gaeti. Po rasturanju crnogorskog logora u Gaeti, s grupom emigranata izbjegao je u Carigrad, potom u Skadar. Poslije amnestije 1925. godine vraća se u Crnu Goru i 1927. godine je penzionisan u činu majora. U bombardovanju jula 1941. godine je izgubio nogu, te je kao težak invalid prestao da se bavi politikom. Umro je 25. decembra 1955. godine, u Piperima.

Davanjem naziva ulici – Ulica Pera Vukovića, simbolično se čuvaju uspomene i odaje počast istaknutom borcu za slobodu Crne Gore i njeguju ljudski ideali, u skladu sa čl. 1 i 5 Zakona o spomen-obilježjima.

**1.5. ULICA BOŽA MILAČIĆA** (DUP ″Zlatica B″)*,*prostire se od Starozlatičke ulice na sjever. Planirana dužina ulice je 500 m.

**Božo Milačić** (1920–1974), kulturni i književni stvaralac.

Rođen je u Brskutu. Osmogodišnju školu je završio u Brskutu i Gusinju, a gimnaziju u Mostaru. Odmah nakon oslobođenja odlazi na studije u Zagreb, gdje, 1951. godine, završava Filozofski fakultet. Već tada se ističe sa svojim tekstovima, koje objavljuje u *Studentskom listu* i u zagrebačkom *Vjesniku*. U periodu od 1951. do 1960. godine, radio je na Radio Zagrebu uređujući literarnu emisiju i program za omladinu. Bio je urednik kulturne rubrike u listu *Vjesnik*, nakon čega odlazi u Poljsku, kao dopisnik pomenutog lista. U kulturnoj redakciji TV Zagreb radio je od 1967. do 1974. godine. Bio je nosilac više strukovnih i državnih odlikovanja. Bavio se pisanjem monografskih publikacija, književnom kritikom, poezijom, prevodilaštvom, prozom, putopisima i dramskim tekstovima. Njegova najznačajnija djela su knjiga eseja i književnih kritika *Suze i zvijezde* - književni razgovori (1956) i *Vrijeme i poezija* (1961). Posthumno su objavljene još tri knjige: *Sunčane zemlje i bijele noći -* Zapisi od Islanda do Sahare (1976), *Crnogorske književne teme* (1979) i *Trenuci i trajanja*. Milačićev obiman opus vezan je za putovanja po svijetu: Italija, Poljska, Portugalija, SSSR, Island, Španija, Tunis, Libija, Norveška, Francuska i Grčka. Svoj radni vijek je proveo daleko od Crne Gore, ali je stalno ostao vezan za svoj zavičaj. Prvi emitovani prilog na Radio Zagrebu bio je 1951. godine *Kroz djela savremenih crnogorskih umjetnika*. U putopisima ″Izvor sreće″ (sa puta po sjevernoj Africi) na jednom mjestu Božo kaže: ″Okrenem se i uživam u ljepoti, a jedan ogoljeni cer kao da mi ponavlja afričku istinu i ne samo afričku: ″mjesto u tuđini je lijepo, ali nikad tako lijepo kao ono u domovini.″ I na jednom se nađem ispod Komova, pa mislim na Kuče, pa na Crmnicu, pa na Čevo i Vasojeviće ... Tu na mjestu koje nosi ime Izvor sreće, ja se moram vratiti djetinjstvu barem na trenutak, djetinjstvu i svom izvoru sreće, Veljem dolu, Maloj rijeci, livadama i ublovima, zdravcu i kačamaku i onoj vodi na Komovima blizu Carina.″

Davanjem naziva ulici po imenu Boža Milačića, simbolično se čuvaju uspomene na istaknutog kulturnog i književnog stvaraoca iz Crne Gore, čije djelo ima i međunarodni značaj, u skladu sa čl. 1 i 5 Zakona o spomen-obilježjima.

**1.6. ULICA VLADIMIRA POPOVIĆA** (DUP ″Momišići B″),prostire se od Dalmatinske ulice na sjever do podnožja Malog brda, u dužini od 200 m. Širina ulice je 4 m.

**VLADIMIR POPOVIĆ** (1935–1981), glumac i upravnik CNP-a.

Rođen je u Dragovoj Luci, opština Nikšić. Gimnaziju je završio u Vrbasu, a Akademiju za pozorišnu umjetnost u Beogradu. Bio je član Ateljea 212 u Beogradu. Jedno vrijeme je djelovao kao slobodni umjetnik, a zatim je bio direktor i glumac Crnogorskog narodnog pozorišta u Podgorici. Ostvario je veliki broj pozorišnih, filmskih i televizijskih uloga. Igrao je u filmovima: *Quo vadis Živorade* (1968), *Sramno ljeto* (1969), *Svi dani u jednom* (1969), *Strah* (1972), *Živjeti za inat* (1972), *Svadba* (1973), *Okovani šoferi* (1975), *Vagon Li* (1976), *Povratak otpisanih* (1976), *Prvi garnizon* (1976), *Čovjek koga treba ubiti* (1979). Nastupao je u predstavama Crnogorskog narodnog pozorišta: *Vječiti studenti*, *Mrak na vrhu stepenica* (1961); *Bajka o caru i pastiru*, *Hajka*, *Policajci* (1962); *Ratna sreća* (1975), *Pramen tame* (1976), *Emigranti* (1977). Dramatizovao je i adaptirao nekoliko proznih djela za pozorište. Dobitnik je Trinaestojulske nagrade 1977. godine, nagrade Pulske arene, nagrade Tanjuga za najhumaniju ulogu na filmu i drugih priznanja.

Davanjem naziva ulici po imenu Vladimira Popovića, u skladu sa čl. 1 i 5 Zakona o spomen-obilježjima, simbolično se čuvaju uspomene na istaknutu ličnost, od posebnog društvenog, kulturnog i humanističkog značaja.

**1.7. ULICA ZUKA DŽUMHURA** (DUP ″Momišići B″), prostire se kao i ulica za koju je predložen naziv – Ulica Vladimira Popovića, paralelno sa njom i istih je karakteristika.

**ZUKO DŽUMHUR** (1920–1989), putopisac, slikar i karikaturista.

Rođen je u Konjicu, u uglednoj porodici vjerskih službenika. Osnovnu školu i nižu gimnaziju završio je u Beogradu, gdje mu je otac Abdulselam radio kao imam, a višu gimnaziju u Sarajevu 1939. godine. Počeo je studije prava, ali je prešao na Likovnu akademiju i završio je u klasi Petra Dobrovića. Prvi crteži štampani su mu u ″Narodnoj armiji″ 1947. godine, a od tada je objavio oko 10.000 karikatura i ilustracija u ″Ježu″, ″Borbi″, ″Vetrenjači″, ″Politici″, ″Oslobođenju″, reviji ″Danas″, NIN-u, kao stalni saradnik i urednik. Osim ″Nekrologa jednoj čaršiji″, autor je i putopisa ″Pisma iz Azije″, TV serijala ″Hodoljublja″, u režiji Mirze Idrizovića i scenarija za filmove ″Horoskop″ i ″Miris dunja″. Uradio je 35 scenografija za pozorište. ″. Zajeno sa Momom Kaporom autor je romana „Zelena čoja Montenegra“. Bio je svestran umjetnik i istančan hedonist, sa čijom je pojavom ovdašnja putopisna književnost dobila i dan-danas neprevaziđenog autora. ″Umrijet ću, a neću znati da l‘ je ljepši Istanbul il’ Lisabon″, govorio je konjički šeret, jedini kome je predgovor napisao veliki Ivo Andrić. Za taj nesvakidašnji ″detalj″ zaslužan je Herceg Novi, grad u kome je Zuko proveo dobar dio svog života i u kome je i umro. O njegovoj zaljubljenosti u Herceg Novi, najbolje svjedoči kafana ″Hercegovina″ u kojoj stari Novljani još uvek pamte ″Zukovu stolicu″. Igrom slučaja u tom istom gradu, u Njegoševoj 65, na Toploj, dio života je proveo i nobelovac. Koliko je Andrić bio poštovan, svima je poznato. A koliko je bio poštovan Zuko Džumhur, potvrđuje ponuda Novljana da, nakon Andrićevog odlaska za Beograd, baš on živi u njegovoj kući. Ponuda koju je Zuko, bez razmišljanja, odbio riječima: ″Ko sam ja da živim u Andrićevoj vili?″ Umro je u Herceg Novom, a sahranjen je u rodnom Konjicu.

Davanjem naziva ulici po imenu Zuka Džumhura, u skladu sa čl. 1 i 5 Zakona o spomen-obilježjima, simbolično se čuvaju uspomene na istaknutu ličnost, putopisca i svestranog umjetnika, čije djelo ima međunarodni kulturni značaj.

**1.8. ULICA VELJKA MANDIĆA** (DUP ″Momišići B″), prostire se kao i ulica za koju je predložen naziv – Ulica Vladimira Popovića, paralelno sa njom i istih je karakteristika.

**VELJKO MANDIĆ** (1924–1988), glumac, reditelj i dramski pisac.

Rođen je u Nikšiću, 10. oktobra 1924. godine, gdje je završio srednju školu. Prekinuo je studije medicine u Beogradu i posvetio se glumi. Glumom se počeo baviti kao amater u prvim poratnim godinama. Profesionalni glumac u Narodnom pozorištu u Nikšiću (1948–1954, 1960–1964), pozorištu u Kragujevcu (1954), a zatim u Crnogorskom narodnom pozorištu u Podgorici (1955–1960, 1964–1976). Igrao je u pozorišnim predstavama: *Biberče*, *Gdje je istina*, *Lažljivac*, *Otelo*, *Tri priče o ljubavi* (1956); *Dvije kristalne čaše*, *Medeja* (1956); *Muž, žena i smrt* (1961); *Sumnjivo lice* i *Hajka* (1962); *Andrea*, *Savremena porodica* (1963); *Maksim Crnojević*, *Najbolja preporuka*, *Pećina* (1964); *Arsenik i stare čipke*, *Osma ofanziva*, *Stanoje Glavaš*, *Ujka Vanja* (1965); *Hladan tuš*, *Hvalisavi vojnik*, *Istini slično*, *Slomi te neka tuga prastara* (1966); *Crveni admirali* (1967), *Gorski vijenac* (1967, 1973), *Srebrno uže* (1967); *Neprijatelj naroda*, *Zulumćar* (1968*); Lažni car Šćepan Mali* (1969, 1987); *Zla žena* (1969); *Kanjoš Macedonović*, *Lisistrata*, *Ljubi bližnjega boga*, *Omer i Merima*, *Prorok* (1970); *Svečanost se odlaže* (1971); *Podanici*, *Čovjek je vidik bez kraja* (1972); *Bašta sljezove boje*, *Koštana*, *Mister dolar* (1973); *Put generala Dromire* (1988). Glumio je i u filmovima: *Sramno ljeto* (1969), *Nizvodno od sunca* (1969), *Živjeti za inat* (1972), *Okovani šoferi* (1975), *Vrhovi Zelengore* (1976), *Hajka* (1977), *Ljubav i bijes* (1978), *Sudbina* (1978), *Petrijin venac* (1980). Napisao je drame: *Snaha je doputovala* (1956), *Moj zet direktor* (1958), *Istini slično* (1966), *More do koljena* (1970), *Djevojačka kula* (1979). Dobitnik je Trinaestojulske nagrade 1965. i 1970. godine, Zlatne arene u Puli 1976. godine, glumačke nagrade u Nišu 1974. i 1976. godine i drugih priznanja.

Davanjem naziva ulici po imenu Veljka Mandića, u skladu sa čl. 1 i 5 Zakona o spomen-obilježjima simbolično se čuvaju uspomene na ličnosti od izuzetnog društvenog, kulturnog i humanističkog značaja u međunarodnim okvirima. Mandić je ostavio neizbrisiv trag i pozorištu i u crnogorskoj i srpskoj filmskoj produkciji.

**1.9. ULICA VASILIJA IVANOVIČA ŠĆUĆKINA** (DUP ″Momišići B″), prostire se kao ulica za koju je predložen naziv – Ulica Vladimira Popovića, paralelno sa njom i istih je karakteristika.

**VASILIJ IVANOVIČ ŠĆUĆKIN** (1896–1969), reditelj i osnivač više pozorišta.

Rođen je u Novočerkasku, a živio je u Rostovu na Donu. Početkom dvadesetih godina XX vijeka došao je u Jugoslaviju. Poslije niza mjesta u Vojvodini, zaustavio se u Beogradu, u kome je živio i radio do 1938. godine. U Narodnom pozorištu je obavljao tehničke poslove, a kao glumac i reditelj je radio u Ruskom dramskom pozorištu, u pozorištu ″Bi-ba-bo″, u ruskom pozorištu ″Žar ptica″, u Teatru minijatura ″Karusel″, u Veselom umjetničkom revi pozorištu ″Arlekin″. Sa praškom grupom MHT (Moskovski hudožestveni teatar) gostovao je u Švedskoj, Danskoj, Poljskoj, Holandiji, Engleskoj, Španiji i Francuskoj. Na Cetinje je prešao 1938. godine. U tom gradu je 1939. godine osnovao Dječje pozorište, a 1944. godine Crnogorsko omladinsko pozorište, u kome je radio i kao reditelj. Režirao je ″Dan odmora″ V. Katajeva, Gogoljev ″Revizor″, ″Bez krivice krivi″ Ostrovskog. Na Cetinju je držao i Dramski studio koji su pohađali mnogi, kasnije poznati crnogorski dramski umjetnici. U Kotoru mu je bila povjerena organizacija oko osnivanja Narodnog pozorišta. Sa G. Ananijem Verbickim je napravio projekat za prepravljanje palate u starom gradu u zgradu pozorišta. U ovom pozorištu je postavio ″Ženidbu″ Gogolja, ″Sirotinja nije grijeh″ i ″Kola mudrosti – dvoje ludosti″ Ostrovskog i ″Pamet u glavu″ Pavličića. Godine 1951. je u Titogradu osnovao Pionirsko pozorište. Njegov upravnik je bio u dva navrata 1952–1953. godine i od 1955–1961. godine. Radio je i kao stalni reditelj. Osnivač je i prvi upravnik gradskog Narodnog pozorišta u Titogradu (današnje Crnogorsko narodno pozorište) od 1953–1955. godine. U ovom pozorištu režirao je ″Šumu″ Ostrovskog, ″Ženidbu″ Gogolja, ″Sedmorica u podrumu″ S. Kolara i ″Ženidbu i udadbu″ Sterije Popovića. Gostovao je i u Nikšićkom pozorištu. Zalagao se za adaptaciju pozorišta u tom gradu. Igrao je u filmu Velje Stojanovića ″Zle pare″. Penzionisan je 1961. godine. Četrdeset godina umjetničkog rada je proslavio 16. februara 1961. godine, predstavom ″Bum i čigra″. Nosilac je Ordena rada sa srebrnim vijencem. Umro je 1. novembra 1969. godine i sahranjen je na gradskom groblju Čepurci u Podgorici.

Davanjem naziva ulici – Ulica Vasilija Ivanovića Šćućkina, u skladu sa čl. 1 i 5 Zakona o spomen-obilježjima, simbolično se čuvaju uspomene na istaknutu ličnost, od posebnog društvenog, kulturnog i humanističkog značaja, čije djelo predstavlja dragocjen doprinos u razvoju pozorišne umjetnosti u Crnoj Gori.

**1.10. ULICA MILOŠA JEKNIĆA** (DUP ″Momišići B″)*,* prostire se kao i ulica za koju je predložen naziv – Ulica Vladimira Popovića, južno od nje i istih je planskih karakteristika. Dužina ulice je 150 m, a širina 4 m.

**MILOŠ JEKNIĆ** (1904–1989), glumac.

Rođen je u Gornjoj Morači, opština Kolašin. Gimnaziju je učio u Podgorici. Pravo je studirao u Beogradu. Profesionalni glumac Novosadskog pozorišta (1925–1928), Gradskog pozorišta Nikšić (1928–1934), zatim Narodnog pozorišta u Beogradu, potom na Cetinju, u Splitu, Sarajevu, a od 1943. godine do penzionisanja 1970. u pozorištima na Cetinju, u Kotoru i Podgorici; prvak Crnogorskog narodnog pozorišta. Ostvario je veliki broj uloga. Na sceni Crnogorskog narodnog pozorišta igrao je u predstavama: *Vejka na vetru* (1958); *Gospođa Iks*, *Pesma*, *Pogled s mosta* (1959); *Gorski vijenac* (1960, 1973), *Plači voljena zemljo* (1960), *Eho-60* (1961); Hajka, *Klupko*, *Pustolov pred vratima* (1962); *Među svima … sam: Njegošev monolog*, *U agoniji* (1963); *Opasna voda*, *Maksim Crnojević*, *Pećina* (1964); *Stanoje Glavaš* (1965); *Hvalisavi vojnik*, *Pigmalion* (1966); *Crveni admirali* (1967), *Neprijatelj naroda* (1968); *Lažni car Šćepan Mali*, *Na leđima ježa* (1969); *Kanjoš Macedonović*, *Kraj trke* (1970); *Odlazak Damjana Radovanovića* (1974); *Dundo Maroje*, *Ratna sreća*, *Rupa na nebu*, *Sat sa Njegošem* (1975). Dobitnik je Trinaestojulske nagrade 1959. i 1964. godine.

Davanjem naziva ulici po imenu Miloša Jeknić, u skladu sa čl. 1 i 5 Zakona o spomen-obilježjima, simbolično se čuvaju uspomene na istaknog dramskog umjetnika, veterana crnogorskog teatra.

**1.11. ULICA PETRA VUJOVIĆA** (DUP ″Momišići B″), prostire se kao i ulica za koju je predložen naziv – Ulica Vladimira Popovića, južno od nje i istih je planskih karakteristika. Dužina ulice je 150 m, a širina je 4 m.

**Petar VUJOVIĆ** (1908–1981), glumac.

Rođen je u Dobrskom Selu, opština Cetinje. Završio je učiteljsku školu u Skoplju. Do rata, koji je proveo u zarobljeništvu, bio je učitelj. Profesionalni glumac postaje poslije Drugog svjetskog rata. Bio je glumac i reditelj na Cetinju, u Novom Sadu i Podgorici, zatim upravnik pozorišta i prvak drame Crnogorskog narodnog pozorišta u Podgorici. U pozorištu je tumačio veliki broj uloga. Igrao je i na filmu. Tumačio je uloge u filmovima: "Zle pare" (1956), "Četiri kilometra na sat" (1958), "Kampo Mamula" (1959). Bavio se i režijom. U zarobljeništvu je napisao dramu "Obračun", a nekoliko drama mu je ostalo u rukopisu. Dobitnik je nagrade Vlade NR Crne Gore 1948. godine i Trinaestojulske nagrade 1962. godine. Umro je u Podgorici.

Davanjem naziva ulici po imenu Petra Vujovića, u skladu sa čl. 1 i 5 Zakona o spomen-obilježjima, simbolično se čuvaju uspomene na jednog iz plejade istaknutih crnogorskog glumca.

**1.12. ULICA STEVA MATOVIĆA** (DUP ″Momišići B″), prostire se od Dalmatinske ulice na sjever, do podnožja brda dužine 180 m. Planirana širina je 5 m.

**Stevo MATOVIĆ** (1916–1980), glumac Crnogorskog narodnog pozorišta.

Rođen je 1916. godine u Nikšiću. Glumom se profesionalno bavio od 1951. godine. Bio je član Crnogorskog narodnog pozorišta. Ostvario je veliki broj uloga. Igrao je u predstavama: *Gdje je istina*, *Lažljivac* (1956. godine); *Glorija*, *Četvrti ugao*, *Zakoni brda*, *Narodni poslanik*, *Mletački trgovac*, *Dugonja*, *Trbonja i Vidonja* (1957); *Doživljaji Nikoletine Bursaća*, *Drveni tanjir*, *Ivkova slava* (1958); *Dom zaljubljenih*, *Pogled s mosta*, *Dundo Maroje* (1959); *Dvanaest gnjevnih ljudi*, *Gorski vijenac*, *Dan odmora*, *Plači voljena zemljo*, *Silazak Orfeja* (1960); *Muž, žena i smrt*, *Vuk Bubalo* (1961*); Hajka*, *Sumnjivo lice* (1962); *Banović Strahinja* (1963), *Nušićeve vesele scene* (1964), *Istini slično* (1966); *Crveni admiral*, *Jelena Ćetković* (1967); *Lažni car Šćepan Mali* (1969); *Kanjoš Macedonović*, *Prorok*, *More do koljena* (1970); *Podanici* (1972); *Ratna sreća*, *Rupa na nebu* (1975); *Medalja*, *Pramen tame* (1976) i dr. Dobitnik je više nagrada i priznanja.

Davanjem naziva ulici po imenu Steva Matovića, u skladu sa čl. 1 i 5 Zakona o spomen-obilježjima, simbolično se čuvaju uspomene na istaknutog crnogorskog glumca.

**1.13. ULICA MILORADA SPASOJEVIĆA** (DUP ″Momišići B″)*,* prostire se kao i ulica za koju je predložen naziv – Ulica Steva Matovića, paralelno sa njom, zapadno od nje. Dužina ulice je 120 m, a širina je 4 m.

**Milorad SPASOJEVIĆ** (1908–1988), glumac.

Rođen je u Beranama. Gimnaziju je pohađao u Beranama. Glumom se profesionalno bavio od 1928. godine. Igrao je u Narodnom pozorištu u Nišu. Za vrijeme Drugog svjetskog rata bio je u Pozorištu Udruženja glumaca, a potom u Gradskom pozorištu u Beogradu. Poslije oslobođenja igrao u pozorištima u Prištini, Sarajevu, na Cetinju, u Podgorici, Nikšiću, Banjaluci, Tuzli, Zrenjaninu, Vršcu. Igrao je u predstavama: *Gospodski dom* (1935), *Đido* (1946), *Hajduk Stanko* (1946), zatim *Sile*, *Zona Zamfirova*, *Ožalošćena porodica*, *Kralj Betajnove*, *Ženidba,* *Rusko pitanje*, *Opasne veze* i dr. Ostvario je uloge u predstavama Crnogorskog narodnog pozorišta: *Hasanaginica*, *Zona Zamfirova*, *Ženidba* (1954); *Doživljaji Nikoletine Bursaća*, *Dvanaest gnjevnih ljudi*, *Gorski vijenac*, *Mišolovka*, *Silazak Orfeja* (1960); *Eho 60* (1961). Umro je u Beogradu.

Davanjem naziva ulici po imenu Miloša Jeknić, u skladu sa čl. 1 i 5 Zakona o spomen-obilježjima, simbolično se čuvaju uspomene na istaknutog crnogorskog glumca.

**1.14. ULICA VELIBORA BUCKA RADONJIĆA** (DUP ″Momišići B″)*,* prostire se kao i ulica za koju je predložen naziv – Ulica Steva Matovića, paralelno sa njom, zapadno od nje. Dužina ulice je 120 m, širina je 4 m.

**VELIBOR BUCKO RADONJIĆ** (1940–1998), pozorišni scenograf i slikar.

Rođen je 1940. godine u Podgorici. Diplomirao je na Akademiji primijenjenih umjetnosti u Beogradu 1964. godine. U periodu od 1964. do 1998. godine bio je scenograf Crnogorskog narodnog pozorišta. Autor scenografija za predstave: *Osma ofanziva* (1965), *Pet večeri* (1965), M*ande* (1965), *Filumena Marturano* (1966), *Ko će da spase orača?* (1966), *Zona Zamfirova* (1967), *Barijonovo vjenčanje* (1967), *Crveni admirali* (1967), *Srebrno uže* (1967), *Jelena Ćetković* (1967), *Klopka za osam žena* (1967), *Neprijatelj naroda* (1968), *Zulumćar* (1968), *Opera za tri groša* (1969), *Kapa nebeska* (1969), *Lažni car Šćepan Mali* (1969, 1987), *Ženski orkestar* (1969), *Lisistrata* (1970), *Ljubi bližnjega boga* (1970), *Ciganski romansero* (1970), *More do koljena* (1970), *Dom Bernarde Albe* (1971), *Koštana* (1971), Predstava *Hamleta u selu Mrduša Donja* (1972), *Čovjek je vidik bez kraja* (1972), *Tri sestre* (1972), *Gorski vijenac* (1973), *Postelja – jedina jahta siromaha* (1973), *Ahil i djevice* (1974), *Talenti i obožavaoci* (1974), *Odlazak Damjana Radovanovića* (1974), *Ognjište* (1974), *Dundo Maroje* (1975), *Hasanaginica* (1975), *Ratna sreća* (1975), *Medalja* (1976), *Polje Jadikovo* (1976), *Pramen tame* (1976), *Bumerang* (1977), *Kategorički zahtjev* (1977), *Ženidba Maksima Crnjevića* (1978), *Duga je ova noć* (1978), *Jabanci* (1979), *Maksim Drugi* (1979), *Smrt predsjednika kućnog savjeta* (1979), *Zlo sudište* (1980), *Među javom i međ snom* (1980), *Trag u magli* (1980), *Mokra šuma* (1981), *Prošlog ljeta u Čulimsku* (1981), *Vražje verige* (1982), *Prestupna godina* (1982), *Marija se bori s anđelima* (1984), R*obespjer* (1984), *Symposion* (1984), *Ugledni gost* (1985), *Bremenska sloboda* (1985), *Veliki briljantni valcer* (1985), *Jesi li to došo da me vidiš* (1986), *Tetovirane duše* (1986), *Kraj partije* (1986), *Anera* (1987), *Put generala Dromire* (1988), *Pisac porodične istorije* (1989), *Zvezda na čelu naroda* (1990), *Hekuba* (1991), *Krstitelj* (1992), *Egzekutori* (1992), *Luda kuća* (1993), *Maj nejm iz Mitar* (1993), *Az Makarije* (1994), *Žene u narodnoj skupštini* (1994), *Balkanski špijun* (1994), *Izvanjac* (1995), *Kralj umire* (1996), *Tigar* (1996) i dr. Uradio je preko 500 scenografija širom Jugoslavije, 40 kostimografskih ostvarenja i više od 2.000 ilustracija za udžbenike i knjige. Bavio se i unutrašnjom arhitekturom i slikarstvom. Povodom 30-to godišnjce scenografskog rada monografiju o njegovom stvaralaštvu objavio je italijanski izdavač „Marko de Florian“ iz Milana, 1997. Učestvovao je na više kolektivnih izložbi i izlagao samostalno. Bio je član ULUPUCG-a. Dobitnik je Trinaestojulske nagrade 1974. godine, Specijalne nagrade Međunarodnog sajma knjiga u Beogradu za grafičku mapu „Crnojevići“ i drugih priznanja.

Davanjem naziva ulici – Ulica Velibora Bucka Radonjića, u skladu sa čl. 1 i 5 Zakona o spomen-obilježjima, simbolično se čuvaju uspomene na istaknutu ličnost, scenografa i umjetnika, čije djelo ima društveni, kulturni i humanistički značaja i u međunarodnim okvirima.

**1.15. ULICA RADOJA RADOJEVIĆA** (DUP ″Momišići B″), prostire se od Dalmatinske ulice na sjever, u dužini od 200 m. Planirana širina je 5 m.

**RADOJE RADOJEVIĆ** (1922–1978), književnik, književni kritičar.

Rođen je u Šavniku, gdje je završio osnovnu školu. Učestvovao je u Trinaestojulskom ustanku 1941. godine. Od 1945. godine radio je u Beogradu, u Ministarstvu kulture Srbije, zatim u Trgovinskoj komori i kao sekretar Instituta za ispitivanje ljekovitog bilja. Iz Beograda se odselio u Titograd 1969. godine. U novoj sredini bio je izložen političkim osudama zbog javno ispoljavanog otpora negiranju crnogorske nacionalne i kulturne posebnosti. Bilo mu je zabranjeno da objavljuje u Crnoj Gori, a njegovo ime našlo se u tzv. Bijeloj knjizi CK Crne Gore. Objavljivao je tekstove u više časopisa i listova ("Savremenik", "Stvaranje", "Živo", "Kritika", "Glasnik cetinjskih muzeja", "Politika", "Borba", "Vjesnik u srijedu" i dr). Dio njegovih studija objavljen je u knjizi ″Tokovima crnogorske književnosti″ (1978). Priredio je kritička izdanja antologija: "Vilina gora ", crnogorske legende (1971), "Vatra samotvora", crnogorske narodne bajke (1976), "Kad je sve zborilo ", crnogorske narodne basne (1979), "Potopno vrijem "e, crnogorske narodne priče (1982), satirični roman ″Mučenici″ (2005), "Osporavana kultura " (2006). Radoje Radojević je nestao bez traga, u Ulcinju 6. jula 1978. godine.

Davanjem naziva ulici po imenu Radoja Radojevića, simbolično se čuvaju uspomene na ličnost čije djelo je od izuzetnog društvenog, kulturnog i humanističkog značaja za Crnu Goru, u skladu sa čl. 1 i 5 Zakona o spomen-obilježjima.

**1.16. ULICA BOŠKA PUŠONJIĆA** (DUP ″Momišići B″), prostire se od Dalmatinske ulice na jug, do Budvanske ulice, u dužini od 300 m. Planirana širina je 6 m.

**BOŠKO PUŠONJIĆ** (1933–1986), novinar, pisac i publicista .

Rođen je u Pljevljima, gdje je završio gimnaziju. Filozofski fakultet završio je u Beogradu. Objavio je veliki broj pjesama u listovima i časopisima. Zbirke poezije ″Vreme u zvezde rаsкоvanо″ (1967), ″Zvezda nad Zlodolom″ (1971), ″Konačišta vremena″ (1971), ″Bаlаdа о Pivi″ (1973), ″Ljubišnjа″ (1978), ″Nordijka u Tari″ (1980), ″Zaum – poljem Таrа tečе″ (1985). Оbjavio je i zbirku dokumentarne proze ″Crnа Gora izbliza″ (1976) i ″Od Оboda do Sutjeske″ (1979), kao i veliki broj putopisa i umjetničkih reportaža. Posthumno su mu оbjavljene knjige reportaža ″Tara, lepotica sveta″ (1987), ″Mladost Jabuke″ (1987) i ″Neuništivi narod″ (1988). Dobitnik je nagrade Udruženja novinara Crne Gore „Veljko Vlahović“ za životno djelo u novinarstvu (1985). Udruženje novinara Crne Gore dodjeljuje nagradu za reportažu ″Boško Pušonjić″.

Davanjem naziva ulici po imenu Boška Pušonjića, simbolično se čuvaju uspomene na istaknutog novinara, pisca i putopisca, čije djelo je od kulturnog značaja za Crne Gore, skladu sa čl. 1 i 5 Zakona o spomen-obilježjima.

**1.17. ULICA RATKA ĐUROVIĆA** (DUP ″Momišići B″), prostire se od Dalmatinske ulice na jug, u dužini od 220 m i završava se slijepo. Planirana širina je 4 m.

**RATKO ĐUROVIĆ** (1914–1998), filmski scenarista, književnik, istoričar kulture, leksikograf, profesor Univerziteta u Beogradu, rektor Univerziteta umjetnosti.

Rođen je u Nikšiću. Filozofski fakultet je završio u Zagrebu. Tokom Drugog svjetskog rata učestvovao je u NOB-u. Bio je umjetnički direktor Narodnog pozorišta u Cetinju (1946–1949), direktor Narodne knjige (1949–1951), upravnik Umjetničke galerije (1953–1954), direktor Centralne biblioteke "Đurađ Crnojević" (1951–1957). Bio je urednik časopisa crnogorskih književnika "Stvaranje" (zajedno sa Mihailom Lalićem i Čedom Vukovićem). Bio je redovni profesor Filmskog scenarija na Akademiji za pozorište, film, radio i televiziju, sve do penzionisanja. Bio je rektor Univerziteta umjetnosti u Beogradu (1973–1978). Prvi je nosilac "Zlatne arene" na jugoslovenskom filmskom festivalu u Puli, za inventivno scenarističko strukturiranje filma "Četiri kilometra na sat". Bio je prvi crnogorski filmski scenarist u filmu po Njegoševom djelu "Lažni car Šćepan Mali". Napisao je filmski scenario za djela "Zle pare", "Campo Mamula". Zajedno sa rediteljem Velimirom Stojanovićem napisao je scenario za poetski upečatljiv kratkometražni film "Perast, mrtav grad". Dobitnik je Ordena zasluga za narod II reda. Bavio se i pozorišnom kritikom dok je boravio na Cetinju i kasnije pišući za časopis "Stvaranje". Bio je direktor Leksikografskog zavoda Crne Gore. Objavio je knjigu lirskih pjesama. Dobitnik je najvećeg priznanja Trinaestojulske nagrade 1974. godine. Umro je u Beogradu.

Davanjem naziva ulici po imenu Ratka Đurovića, u skladu sa čl. 1 i 5 Zakona o spomen-obilježjima, simbolično se čuvaju uspomene na istaknutog crnogorskog stvaraoca, čije djelo ima društveni, kulturni, naučni i humanistički značaja i u međunarodnim okvirima.

**1.18. ULICA RIFATA BURDŽOVIĆA TRŠA** (DUP ″Radoje Dakić″), prostire se od Ulice Radoja Dakića na jug u dužini od 250 m.

**RIFAT BURDŽOVIĆ TRŠO** (1913–1942), narodni heroj.

Rođen je u Bijelom Polju, u siromašnoj porodici. Ostao je siroče u drugoj godini. Osnovnu školu završio je u Bijelom Polju, a od 1925. do 1933. godine pohađao je Veliku medresu ″Kralj Aleksandar Prvi″ u Skoplju. Pravni fakultet u Beogradu upisuje 1933. godine i tu se uključuje u revolucionarni studentski pokret. Bio je jedan od najpopularnijih i najomiljenijih studentskih rukovodilaca, sjajan govornik i organizator demonstracija i štrajkova. Član KPJ postaje 1934. godine. U jesen 1937. godine postaje sekretar Univerzitetskog komiteta i na toj dužnosti ostaje do novembra 1939. godine. Naročito se istakao u poznatim velikim demonstracijama 14. decembra 1939. godine, kada je bio ranjen, a takođe i u demonstracijama na dan 27. marta 1941. godine. Poslije Aprilskog rata i okupacije Kraljevine Jugoslavije, aprila 1941. godine dolazi u Bijelo Polje, gdje formira novi Okružni komitet KPJ za Sandžak. Rukovodi pripremama za oružani ustanak, radi na učvršćivanju partijskih organizacija, organizuje partijske sastanke u Bijelom Polju, Priboju, Pljevljima, Novom Pazaru i Mojkovcu. Za vrijeme ustanka lično rukovodi opsadom i oslobođenjem Bijelog Polja, jula 1941. godine. Učestvuje i u drugim oružanim akcijama, stvara partizanske odrede i udarne grupe. Kao partijski rukovodilac učestvuje u razradi direktiva i proglasa, bori se za učvršćivanje bratstva među Srbima, Crnogorcima i Muslimanima. Poslije povlačenja partizanskih snaga iz Sandžaka, krajem maja 1942. godine, po odluci Okružnog komiteta KPJ napušta Sandžak. Početkom juna 1942. godine učestvuje u formiranju Treće proleterske sandžačke udarne brigade i ubrzo postaje zamjenik političkog komesara. U svim borbama u kojima je učestvovao, ispoljavao je veliku ličnu hrabrost. Zajedno sa komandantom brigade Vladimirom Kneževićem Volođom i komandantom Četvrtog bataljona Tomašem Žižićem, narodnim herojima, u selu Trnovu, kod Mrkonjić Grada, u noći između 2. i 3. oktobra 1942. godine, na prevaru je napadnut od četnika i ubijen. Za narodnog heroja proglašen je, među prvim borcima Narodnooslobodilačke borbe, 25. septembra 1944. godine.

Davanjem imena ulici po imenu Rifata Burdžovića Trša simbolično se čuvaju uspomene i odaje počast istaknutom borcu revolucionarnog pokreta i izražava poštovanje prema antifašistikoj tradiciji crnogorskog naroda, skladu sa čl. 1 i 5 Zakona o spomen-obilježjima.

**1.19. ULICA VESELINA ĐURANOVIĆA** (DUP ″Radoje Dakić″), prostire se kao i ulica za koju je predložen naziv – Ulica Rifata Burdžovića Trša, paralelno sa njom i Cetinjskom ulicom i istih je planskih karakteristika.

**VESELIN ĐURANOVIĆ** (1926–1997), učesnik NOP-a, istaknuti društveno-politički radnik, visoki funkcioner Crne Gore i SFRJ.

 Rođen je u Martinićima, opština Danilovgrad. Gimnaziju je završio u Podgorici, a učiteljsku školu na Cetinju. Uoči Drugog svjetskog rata uključio se u revolucionarni pokret, zbog čega je bio isključen iz učiteljske škole na dvije godine. Član Saveza komunističke omladine Jugoslavije postao je 1941. godine i aktivno je učestvovao u pripremi ustanka. Poslije Trinaestojulskog ustanka, pa sve do povlačenja partizanskih jedinica u Bosnu, maja 1942. godine, radio je na oslobođenoj teritoriji u skojevskoj organizaciji i organizaciji Crnogorske narodne omladine. Početkom maja 1943. godine, zajedno sa grupom pristalica NOP-a, uhapšen je i interniran u logor na Zabjelu. Pušten je septembra 1943. godine, poslije kapitulacije Italije i rasformiranja logora. Ponovo se povezao sa partijskom organizacijom i postao sekretar skojevske organizacije u svom selu, a u oktobru iste godine i član Opštinskog komiteta SKOJ-a i predsjednik Opštinskog odbora antifašističke omladine. Učestvovao je na Prvom (novembra 1943. u Kolašinu) i Drugom kongresu Narodne omladine Crne Gore (decembra 1944. na Cetinju). U članstvo KPJ primljen je 1944. godine. Poslije oslobođenja Jugoslavije obavljao je razne partijske i političke dužnosti, najprije u Crnoj Gori, a potom u federaciji. Bio je član Pokrajinskog komiteta KPJ za Crnu Goru i predsjednik Centralnog komiteta Narodne omladine Crne Gore. Bio je i organizacioni sekretar Opštinskog i Sreskog komiteta KPJ za Danilovgrad i Titograd. Jedno vrijeme bio je generalni direktor Radio Titograda i lista ″Pobjeda″. Izabran je za predsjednika Socijalističkog saveza Crne Gore, a zatim je imenovan za predsjednika Izvršnog vijeća Skupštine Crne Gore (1963–1966). Iz SSRN je prešao u CK KP Crne Gore i izabran je za predsjednika. Od 1977. do 1982. godine bio je na dužnosti predsjednika Saveznog izvršnog vijeća SFRJ, a od maja 1982. do maja 1983. godine bio je predsjednik Predsjedništva SR Crne Gore i od 1984. do 1985. godine, bio je i predsjednik Predsjedništva SFRJ. Na VIII, X i XI Kongresu SKJ biran je u Centralni komitet SKJ. Pojavom antibirokratske revolucije podnio je ostavku na sve političke i državne dužnosti.

Davanjem naziva ulici po imenu Veseline Đuranovića simboličn se čuvaju uspomene na ličnosti od izuzetnog državnog i društvenog i humanističkog značaja, u skladu sa čl. 1 i 5 Zakona o spomen-obilježjima.

**1.20. ULICA FILIPA BAJKOVIĆA** (DUP ″Radoje Dakić″), prostire se od Cetinjske ulice na zapad do kraja bloka u dužini od 300 m, paralelno sa Ulicom Radoja Dakića, južno od nje.

**FILIP BAJKOVIĆ** (1910–1985), narodni heroj, državni funkcioner, general-major JNA.

Rođen je u Kairu, Egipat. Osnovnu školu je završio u Građanima, gimnaziju na Cetinju 1930. godine, a Pravni fakultet u Beogradu. Za vrijeme studija prišao je naprednoj studentskoj omladini i preko nje počeo da učestvuje u radu i akcijama naprednog radničkog pokreta. Istakavši se svojom revolucionarnom aktivnošću, 1932. godine primljen je u članstvo KPJ. Godine 1935. osuđen je zbog komunističke djelatnosti na godinu dana zatvora. Od 1938. do aprila 1941. godine radio je kao advokatski pripravnik u Beogradu. Godine 1939. ponovo je bio zatvoren. Fašistički napad na Jugoslaviju, aprila 1941. godine, zatekao ga je u Beogradu, a kapitulacija bivše jugoslovenske vojske u Cmoj Gori. Kao član sreskog komiteta Partije učestovao je u pripremanju ustanka u Crnoj Gori. Za vrijeme Narodnooslobodilačkog rata bio je na raznim dužnostima. Bio je član i sekretar Okružnog komiteta Partije, zamjenik političkog komesara odreda, rukovodilac političkog odjela brigade, instruktor Centralnog komiteta KPJ. Od septembra 1944. do aprila 1951. godine nalazio se na radu u Upravi državne bezbjednosti za Jugoslaviju. Iz vojne službe demobilisan je 1952. godine u činu generalmajora Jugoslovenske narodne armije. Poslije toga bio je potpredsjednik Vlade Narodne Republike Crne Gore, od 1953. godine predsjednik Izvršnog vijeća Narodne Skupštine Crne Gore, a od 1962. do 1963. godine bio je predsjednik Skupštine Narodne Republike Crne Gore. Bio je član Izvršnog komiteta CK Saveza komunista Crne Gore i član predsjedništva Glavnog odbora Socijalističkog saveza radnog naroda Crne Gore. Za narodnog heroja proglašen je 27. novembra 1953. godine. Nosilac je visokih domaćih i stranih odlikovanja..

Davanjem naziva ulici po imenu Filipa Bajkovića simboličn se čuvaju uspomene na ličnosti od izuzetnog državnog, društvenog i humanističkog značaja, u skladu sa čl.1 i 5 Zakona o spomen-obilježjima.

**1.21. ULICA VASA ĆUKOVIĆA** (DUP ″Radoje Dakić″), prostire se od Ulice Radoja Dakića na jug u dužini od 250 m.

**VASO ĆUKOVIĆ** (1858–1933), dobrotvor.

Rođen je u Risnu, u uglednoj trgovačkoj porodici. Školovao se u Trstu, gdje je proveo skoro šest godina. Izuzetno nemirnog duha i željan avanture, 1876. godine odlazi u Ameriku, prvo u Njujork, pa San Francisko, gdje je imao namjeru da se bavi trgovinom. Radeći svakojake poslove, učeći jezik, put ga je odveo u Nevadu, grad Reno, gdje mu je živio rođak, koji ga je pomogao sa 100 USD, što mu je bilo dovoljno da započne samostalo malu trgovinu. U gradu Virginia Sity je radio kao prevodilac. U Virginiji, Nevada, pokušao je da radi sa rudnicima, bezuspješno, a radio je poslove čistača u jednoj bilijarnici, gdje se i upoznao sa kockarskim igrama. Lutalačka težnja ga odvodi nakratko na Aljasku, a konačno, 1895. godine stiže u Denver, Colorado i počinje da ulaže novac u kupovinu neplodnog zemljišta. Na bezvrijednom zemljištu počeo je da se širi grad i da se grade velike topionice. Ćuković postaje jedan od najuglednijih i najuticajnijih ličnosti grada Denvera. Posvećuje se humanitarnom radu usmjerenom isključivo pomaganju starog kraja. Zamašnu količinu novca je slao u domovinu nakon balkanskih i Prvog svjetskog rata, a 1922. godine, u čast svojih roditelja osnovao je fondaciju ″Zadužbina Lazara i Stane Ćuković″, za školovanje djece siromašnih roditelja iz Risna (školovalo se 99 djece). Godine 1929. je poslao risanskoj opštini 2.000.000 dinara za vodovodnu mrežu i elektrifikaciju mjesta i za izgradnju Narodnog doma, koji je završen i otvoren 1931. godine i bio je jedan od najmodernijih sve do zemljotresa 1979. godine, kada je stradao i nije obnovljen. Sav svoj imetak koji se mjerio milionima dolara, oporukom ostavlja za dobro ljudi svog rodnog kraja. Spomenik Ćukovićevom doborčinstvu je specijalna bolnica u Risnu, koja nosi njegovo ime, sagrađena neposredno prije Drugog svjetskog rata. Nakon Drugog svjetskog rata mnoge zdravstvene institucije u Crnoj Gori opremljene su iz fondova zaostavštine Vasa Ćukovića. Umro je u Denveru.

Davanjem imena ulici – Ulica Vasa Ćuković, u skladu sa čl. 1 i 5 Zakona o spomen-obilježjima, simbolično se čuvaju uspomene na izuzetnu ličnost, dobročinitelja i darodavca, koji je nesebično pomagao ljudima i unapređenju uslova života u rodnom kraju.

**1.22. ULICA PETRA SINANOVIĆA NAGIBA** (DUP ″Radoje Dakić″), prostire se od Cetinjske ulice na zapad do kraja bloka u dužini od 300 m, paralelno sa Ulicom Radoja Dakića, južno od nje.

**PETAR SINANOVIĆ NAGIB** (1919–1985), revolucionar i privrednik.

Rođen je u Gornjem Polju, kod Nikšića, kao jedan od sedam sinova Andrije Sinanovića, oficira crnogorske vojske. Gimnaziju je završio prije Drugog svjetskog rata. Godine 1941, njih šestoro braće se priključilo partizanskim jedinicama u Trinaestojulskom ustanku. Petar je bio četiri puta ranjavan. Završio je studije mašinstva u Pragu. U Beograd je došao 1948. godine i radio je u industriji motora u Rakovici. Vratio se u Crnu Goru i od 1951. do 1952. godine je preporodio Fabriku ribe na Rijeci Crnojevića. Bio je jedan od najsposobnijih privrednika koje je Crna Gora imala. Osnivač je EI ″Obod″, Industrije građevinskih mašina ″Radoje Dakić″, a posrnuli ″Bagat″ je doveo do vodeće firme za proizvodnju šivaćih mašina u bivšoj Jugoslaviji.

Davanjem imena ulici po imenu Petra Sinanovića Nagiba, u skladu sa čl. 1 i 5 Zakona o spomen-obilježjima simbolično se čuvaju uspomene na izuzetnu ličnost, posebno zaslužnu za društveni i ekononomski razvoj Crne Gore i šire.

**1.23. ULICA MILOVANA ČELEBIĆA** (DUP ″Koridor cetinjski put i južna obilaznica″)*,*prostire se od Ulice vladike Ruvima II Boljevića na jug i jugozapad i sa istočne strane i južne strane zone ″Čelebić″, uokviruje kompletnu zonu u dužini od oko 600 m.

**MILOVAN ČELEBIĆ** (1914–1943), narodni heroj.

Rođen je 1914. godine u selu Štitari, kod Cetinja, u porodici crnogorskog oficira. Gimnaziju je završio na Cetinju, nakon čega je upisao Pravni fakulltet u Beogradu. Član KPJ postao je 1934. godine. Učesnik je Narodnooslobodilačke borbe, 1941. godine. Tokom Trinaestojulskog ustanka učestvovao je u borbama za oslobođenje rodnog kraja. U novembru 1941. godine, imenovan je za političkog komesara Lješanskog partizanskog bataljona. Nakon dva mjeseca postao je komandant Gornjolješanskog bataljona. U proljeće 1942. godine, postavljen je za zamjenika komandanta omladinske udarne čete. Prilikom formiranja Četvrte proleterske brigade postavljen je za zamjenika komandanta Drugog bataljona. Početkom 1943. godine, upućen je u Drugu dalmatinsku brigadu na funkciju zamjenika političkog komesara bataljona. Nepuna dva mjeseca kasnije, bio je teško ranjen u borbi na Jablanici. Umro je od posljedica ranjavanja dva mjeseca kasnije kod Kalinovika. Ukazom predsjednika Federativne Narodne Republike Jugoslavije Josipa Broza Tita, 10. jula 1953. godine proglašen je za narodnog heroja.

Davanjem imena ulici po imenu Milovana Čelebića simbolično se čuvaju uspomene i odaje počast istaknutom borcu revolucionarnog pokreta i izražava poštovanje prema antifašistikoj tradiciji crnogorskog naroda, skladu sa čl. 1 i 5 Zakona o spomen-obilježjima.

**1.24. ULICA DR RAJKA ĐURIŠIĆA** (DUP ″Koridor cetinjski put i južna obilaznica″)*,*prostire se od Ulice Oktoih na istok do ulica za koju je predložen naziv – Ulica Milovana Čelebića, u dužini od 250 m.

**dr RAJKO ĐURIŠIĆ** (1917–1973), ljekar, humanista.

Rođen je u Ulcinju, gdje mu je, kao učitelj, radio otac. Završio je gimnaziju na Cetinju 1935. godine, a zatim 1942. godine Medicinski fakultet u Zagrebu. Vrlo brzo poslije rata završava i specijalističke studije i jedan je od prvih ljekara sa zvanjem primarijusa u Crnoj Gori. Kao ljekar radio je u Zagrebu, zatim kao vojni ljekar u Osijeku, a zadnjih 20 godina na Cetinju kao šef Ginekološko-akušerskog odjeljenja Bolnice „Danilo I“. Bio je direktor Medicinskog centra na Cetinju punih sedam godina, u kojem svojstvu uspješno organizuje zdravstvenu službu, posebno konzervativnu i operativnu ginekologiju sa specifičnim naglaskom na liječenje steriliteta. Važio je za velikog humanistu i profesionalca. Objavljivao je i stručne radove: *Sterilitet* i *Ginekološka tuberkoloza*. Bio je afirmisani društveno-politički radnik, počev od organa upravljanja svoje radne organizacije, zatim poslanika u Skupštini, u stručnim tijelima Republike ili saveznog nivoa, bilo kao rukovodilac ili član. Bio je odlikovan Ordenom rada i Ordenom zasluga za narod sa srebrnim zracima. Bio je i poslanik Socijalno zdravstvenog vijeća Savezne Skupštine, gdje ga je i smrt zatekla 1973. godine.

Davanjem naziva ulici po imenu dr Rajka Đurišića, simbolično se čuvaju uspomene na ljekara i humanistu, na ličnosti od društvenog, naučnog i humanističkog značaja za Crnu Goru, u skladu sa čl. 1 i 5 Zakona o spomen-obilježjima.

**1.25. ULICA STANKA MUGOŠE** (DUP ″Donja Gorica″)*,*prostire se od Ulice Pavla Mijovića, na zapad u dužini od 250 m.

**STANKO MUGOŠA** (1922–1997), društveni radnik, humanista, učitelj, kulturno-prosvjetni poslenik.

Rođen je u Lješkopolju, Donja Gorica. Cijeli život je posvetio radu u prosvjeti i kulturi. Njegov rad kako sa djecom, tako i sa odraslima je izazvao poštovanje prema učitelju Stanku, humanisti i velikom entuzijasti na polju kulturne djelatnosti. U KPC ″Rako Mugoša″ Stanko je proveo više od pola vijeka. Za taj period društvo je imalo brojne uspjehe, dobilo bezbroj nagrada i pohvala, kao i društvenih odlikovanja. Davne 1957. godine na Prvom festivalu dramskih amatera Crne Gore društvo je osvojilo Prvu nagradu, a Stanko prvo mjesto kao reditelj. Upornošću je doprinosio da KPC sa svojim predstavama bude od stručnih žirija ocjenjivan za predstavljanje Crne Gore na saveznim festivalima i saveznim susretima amaterskih društava. Kao vjeran pregalac i kao predsjednik dobio je veliki broj priznanja, pohvala i nagrada, među kojima je Orden sa zlatnim vijencem, 1961. godinu, Plaketa „Kurir Jovica“, 1977. godine i mnoge druge.

Davanjem naziva ulici po imenu Stanke Mugoše, simbolično se čuvaju uspomene na izuzetnu ličnost, kulturno-prosvjetnog poslenika i humanisu, u skladu sa članom 1 i 5 Zakona o spomen-obilježjima.

**1.26. ULICA VOJINA KATNIĆA**(DUP ″Konik – sanacioni plan″)*,*prostire se od novog kružnog toka (produžetak Bulevara Pera Ćetkovića) na istok u dužini od 200 m.

**VOJIN KATNIĆ** (1915–1943), narodni heroj.

Rođen je u Klikovačama, opština Danilovgrad. Prije rata živio je u rodnom mjestu gdje se bavio zemljoradnjom. Pristupa naprednom omladinskom pokretu, a bio je jedan od organizatora ″Crvene pomoći″, namijenjene porodicama političkih zatvorenika i španskih boraca. Učestvovao je u demonstracijama organizovanim protiv režima u Podgorici, Spužu, Rijeci Crnojevića i Danilovgradu. U pripremama za ustanak aktivno radi, a naročito na okupljanju omladine i njenom organizovanju, kao i obuci prvih borbenih grupa. Bio je komandir Novoselsko-klikovačkog gerilskog odreda. Član KPJ je od 1941. godine. U NOB je stupio 13. jula 1941. godine. Borio se u sastavu Novoselsko-klikovačko grbske ustaničke čete, Narodnooslobodilačkom partizanskom odredu ″Bijeli Pavle″, Udarnom bataljonu ″Bajo Sekulić″, a zatim u stroju boraca Četvrte crnogorske proleterske brigade, u kojoj je bio komandir četa, a potom komandant bataljona. Učestvuje u borbama na Veljem brdu, Spužu, Tarašu, Studenom, Župi Nikšićkoj, Loli, Bistrici, Goliji, Treskavici, Hadžićima, Gornjem Vakufu, Bugojnu, Kupresu, Jajcu, Livnu, Duvnu, Jablanici, Nevesinju, Pivskom Javorku, Budnju, Bioču, Ljubinom grobu. Prilikom napada na Duvno, Livno, Imotsko i Knin smjelim jurišima je oduševljavao borce. Naročitu hrabrost pokazao je u napadima na neprijateljska utvrđenja u Strmici gdje je, iako komandir čete, sa grupom bombaša neustrašivo jurišao na betonske tvrđave i uspio da iz njih istjera neprijatelja. U borbi na Vilića guvnu, 3. i 4. marta 1943. godine, zahvaljujući svojim sposobnostima u rukovođenju i neustrašivosti, uspio je da pored velike nadmoćnosti neprijatelja, odbije niz juriša i održi položaje. Ranjen je 1. juna 1943. godine. Upravo tih dana primao je dužnost komandanta bataljona. I pored toga učestvovao je u jurišu i tek kada je četa zauzela neprijateljske položaje dozvolio je da ga previju. Desetak dana kasnije bio je teško ranjen na Ozrenu, dok se vodila borba na Ljubinom grobu, tragično gine 10. juna 1943. godine. Za narodnog heroja proglašen je 1951. godine. U NOB su poginula njegova braća Petar i Dušan.

Davanjem imena ulici po imenu Vojina Katnića simbolično se čuvaju uspomene i odaje počast istaknutom borcu revolucionarnog pokreta i izražava poštovanje prema antifašistikoj tradiciji crnogorskog naroda, skladu sa čl. 1 i 5 Zakona o spomen-obilježjima.

**1.27. ULICA IBRAHIMA PEKA METHADŽOVIĆA** (DUP ″Konik – sanacioni plan″)*,* prostire se od kružnog toka na Starom aerodromu na sjever do Mojkovačke ulice, sa jednim krakom južno od Dječjeg vrtića, ukupne dužine oko 250 m.

**IBRAHIM PEKO METHADŽOVIĆ** (1911–1994), fudbaler.

Rođen je u Staroj varoši, u Podgorici. Fudbalom se počeo baviti u podmlatku RSK ″Budućnost″, a ubrzo je postao standardni prvotimac. Pošto su ″Budućnost″, kao i svi fudbalski klubovi i kulturno-umjetnička društva odlukom vlasti u aprilu 1936. godine zabranjeni, Methadžović je postao član novoosnovanog kluba ″Crna Gora″. Jednu sezonu je igrao u FK ″Jedinstvo″ iz Zemuna. Vratio se u RSK ″Crna Gora″, gdje je bio do aprilskog rata 1941. godine. U ratnom periodu nije igrao, jer klubu ″Crna Gora″ nije bio dozvoljen nastup. Poslije oslobođenja zemlje i obnove FK ″Budućnost″, Methadžovića je pozvala uprava kluba. Tako ponovo postaje fudbaler ″Budućnosti″ i doprinosi osvajanju titule prvaka Crne Gore. Tada je ″Budućnost″ izborila članstvo u Prvoj saveznoj ligi. Iz sezone u sezonu sticao je ugled i ubrzo postao igrač za kojeg su bili zainteresovani Partizan, Hajduk, Sarajevo i Velež, ali ″Budućnost″ nikad nije ostavio. Uspješno je igrao protiv fudbalera evropske vrijednosti: Bobeka, Sefe, Mitića i drugih. Nakon 20 godina aktivnog igranja, karijeru je završio na polovini sezone 1957. godine. Peko je, kako su ga simpatizeri zvali, postao jedan od najboljih fudbalera Crne Gore, a ubrajan je među najbolje centarhalfove Jugoslavije.

Davanjem naziva ulici – Ulica Ibrahima Peka Methadžovića, u skladu sa čl. 1 i 5 Zakona o spomen-obilježjima, simbolično se čuvaju ispomena na jednog od najboljih fudbalera Crne Gore, čije djelo ima međunarodni sporski značaj.

**1.28. ULICA ŠUKE ČIRGIĆ (**DUP ″Vrela Ribnička″)*,*prostire se paralelno sa Ulicom Ćazima Lekića, istočno od nje i slijepo završava u naselju. Dužina ulice je 400 m.

**ŠUKA ČIRGIĆ** (1911–1965), partizanska ilegalka.

Rođena je u Tuzima, u porodici Murata i Maliće Lekić. Šuka se 1933. godine udala za mještanina Bećira Čirgića. Rodila je sedmoro djece, od kojih je petoro doživjelo rat, hapšenja i logore sa majkom i ocem. Bili su u skadarskom logoru, a zahvaljujući Odboru Jugoslovena u Skadru i Prentaš Niki Camaju, Šuka je sa porodicom puštena iz logora. Kakva je bila kao ilegalka, tako se hrabro ponijela i u susretu sa zloglasnim Hasan Jusufijem. Pokušao je da obraćanjem ukaže na svoje dobročiniteljstvo, a Šuka mu je odgovorila: ″Što si mislio da ćemo ti pasti na koljena! Prevario si se. Za svo zlo što si učinio svome narodu, platićeš glavom″. Tako je i bilo, u toku borbi za oslobođenje Skadra ubijen je od strane partizanskih snaga Albanije. Njena rodbina otac Murat, majka Malića, braća Abdulah – Duljo, Mustafa – Cafo, Ismail – Biljo i Bajram bili su čitavo vrijeme neumorni ilegalci, a Ismail strah i trepet za sve balističke vođe od Skadra pa dalje. Bio je jedan od najboljih aktivista i diverzanata. Bajram je bio organizator SKOJ-a i omladine Tuza u ilegalnoj aktivnosti, a jedno vrijeme je bio u logoru u Prištini sa grupom drugova iz ilegale. Šuka je za svoj doprinos od predsjednika Tita odlikovana Ordenom zasluga za narod sa srebrnom zvijezdom 19. januara 1962. godine.

Davanjem naziva ulici po imenu Šuke Čirgić, simbolično se čuvaju uspomene na istaknutu učesnicu NOP-a, u skladu sa čl. 1 i 5 Zakona o spomen-obilježjima.

**1.29. ULICA LJUBICE VUKČEVIĆ** (DUP ″Dahna i Dahna 1″)*,* prostire se od Ulice Kolovrat na istok u dužini od oko 250 m i slijepo završava u naselju.

**LJUBICA VUKČEVIĆ** (1898–1969), babica.

Rođena je na Cetinju. Pohađala je i završila Djevojački institut i stekla zvanje babice. Po završetku školovanja i praktične obuke u bolnici stare Podgorice obavljala je dužnost babice prije Drugog svjetskog rata, a isti posao je nastavila poslije oslobođenja sa dr Ibrahimom Koristovićem i dr Mihailom Radulovićem. Bila je izuzetno humana i požrtvovana. Svi su je zvali babica.

Davanjem naziva ulici po imenu Ljubice Vukčević simbolično se čuvaju uspomene na izuzetnu ličnost, zdravstvenu radnicu i humanistu, u skladu sa članom 5 Zakona o spomen-obilježjima.

**1.30. ULICA STOJANA CEROVIĆA** (DUP ″Dahna i Dahna 1″)*,* prostire se kao i ulica za koju je predložen naziv – Ulica Ljubice Vukčević, južno od nje i istih je planskih karakteristika.

**STOJAN CEROVIĆ** (1898–1943), novinar, publicista.

Rođen je u Tušini, Šavnik. Osnovnu školu je završio na Cetinju, a gimnaziju i studije jugoslovenske književnosti i francuskog jezika u Beogradu. Još kao student bavio se novinarstvom. Bio je urednik lista ″Pijemont″ i sarađivao je u listu ″Politika″. Kao dobrovoljac učestvovao je u Prvom i Drugom balkanskom ratu. Godine 1915. napustio je Beograd i sa srpskom vojskom, koja se povlačila preko Albanije, dospio do Grčke, odakle se prebacio za Pariz. U Beograd se vratio 1921. godine da bi završio studije, a na mjesto profesora nikšićke gimnazije postavljen je 1921. godine. Po dolasku u Nikšić pokrenuo je i uređivao nedjeljni list ″Slobodna misao″. Bio je pokretač časopisa ″Razvršje″ i ″Valjci″. U svojoj štampariji u Nikšiću štampao je veliki broj knjiga istaknutih kulturnih radnika Kraljevine Jugoslavije. Pripadao je Zemljoradničkoj stranci. Objavio je tri zbirke anegdota pod nazivom ″Crnogorci o sebi i životu″. Okupacija Jugoslavije 1941. godine zatekla ga je u Nikšiću, odakle se prebacio u rodnu Tušinu. Ubrzo je bio uhapšen i interniran u Albaniju. U novembru 1941. godine kao težak bolesnik, pušten je na slobodu. Odmah poslije toga otišao je na Žabljak gdje se priključio NOP-u. Predsjedavao je Konferencijom rodoljuba na Tjentištu 16. juna 1942. godine. Biran je za člana AVNOJ-a i učestvovao je na prvom zasijedanju AVNOJ-a, 26. i 27. novembra 1942. godine u Bihaću. Umro je od rana zadobijenih u bici na Neretvi 22. marta 1943. godine.

Davanjem naziva ulici po imenu Stojana Cerovića simbolično se čuvaju uspomene na ličnost od izuzetnog društvenog, kulturnog i humanističkog značaja za Crnu Goru i šire.

**1.31. ULICA TANASIJA PEJATOVIĆA** (DUP ″Dahna i Dahna 1″)*,* prostire se kao i ulica za koju je predložen naziv – Ulica Ljubice Vukčević, južno od nje i istih je planskih karakteristika.

**TANASIJE PEJATOVIĆ** (1875–1903), osnivač i direktor Pljevaljske gimnazije.

Rođen je u Pljevljima, gdje je završio osnovnu školu. Maturirao je u Prvoj beogradskoj gimnaziji. U Beogradu je diplomirao na istorijsko-geografskom odseku Velike škole. Najbolji je učenik i saradnik Jovana Cvijića. Po završetku studija 1899. godine bio je pripravnik u skopskoj gimnaziji. Kada je 1901. godine položio profesorski ispit, postavljen je za direktora novoosnovane srpske gimnazije u Pljevljima, gdje ostaje do smrti 1903. godine. Poznati radovi Tanasija Pejatovića  su: ″Polimlje″ (1898), ″Mrnjačevići u istoriji i narodnim pjesmama″ (1899), "Jedan srpski rodoslov nove redakcije " (Spomenik SAN, knj. 38, 1900), ″Srednje Polimlje i Potarje″, ″Nasleđa  srpskih  zemalja″ (knj. 1. 1902) spisak fermana buruntija. Pod pseudonimom Petar Mrkonjić, objavio je  nekoliko istorijsko-geografskih članaka u ″Novoj iskri″. Još tokom  studija, Tanasije  se  intezivno  bavio  naučnim  radom. Putovao  je  mnogim  krajevima Stare Raške i Srbije i prikupljao materijal iz antropogeografije i  drugih  oblasti, ali i iz  književnosti. Značajan  je  njegov rad ″O  pesmi i  pevanju″ koji  je govorio na proslavi Sv. Save u dvorištu Srpske  muške  gimnazije u Skoplju. Veliki je broj putopisnih  reportaža  koje  je  Tanasije  bilježio: o manastiru Sopoćani, Davidovici, Sv. Trojici. Veliki  naučnik Jovan Cvijić je povodom Tanasijeve smrti rekao: "Najveće ime kulturne i prosvjetne istorije Pljevalja. Uz prosvetiteljsku djelatnost bavio se naučnim radom, izučavanjem života i običaja pljevaljske regije, istorijom kulture i publicistikom″.

Davanjem naziva ulici po imenu Tanasija Pejatovića, simbolično se čuvaju uspomene na ličnost od posebnog društvenog, kulturno-prosvjetnog, naučnog i humanističkog značaja za Crnu Goru, u skladu sa članom 1 i 5 Zakona o spomen-obilježjima.

**1.32. ULICA PETRA STOJANOVIĆA** (DUP ″Dahna i Dahna 1″)*,* prostire se od Ulice Kolovrat na sjeveroistok, presijeca Evropsku ulicu i ide do kraja zahvata plana u dužini od oko 400 m.

**PETAR STOJANOVIĆ** (1921–1990), žurnalista i publicista, advokat, profesor Univerziteta.

Rođen je u Botunu, Podgorica. Osnovnu školu je završio u Srpskoj, u Zeti, a gimnaziju u Peći. Pravni fakultet je završio u Beogradu, 1950. godine. Sudsko-advokatski ispit je položio u Titogradu. Doktorat pravnih nauka odbranio je na Pravnom fakultetu u Beogradu 1965. godine, na temu ″Pravni položaj žene u Crnoj Gori u XIX vijeku″. Učestvovao je u NOR-u i narodnoj revoluciji od 1941. do 1945. godine. Nosilac je Partizanske spomenice 1941. godine. Poslije završetka Drugog svjetskog rata, od 1945. do 1947. godine, radio je u Oblasnom odboru za Kosovo i Metohiju, kao glavni i odgovorni urednik lista ″Jedinstvo″, organa NF za Kosmet. Početkom aprila 1947. godine prešao je na rad u list ″Borba″, u Beogradu, gdje je ostao do novembra 1949. godine. Bio je član spoljnopolitičke redakcije ovog lista i 1947/1948. godine bio je specijalni izvještač iz Italije. Do 1972. godine bavio se advokaturom u Tiotogradu. Od 1972. do 1978. godine bio je profesor Pravnog fakulteta u Titogradu. Predavao je predmete: porodično, nasljedno, građansko-procesno pravo i istoriju prava. Penzionisan je 1978. godine. Bavio se novinarstvom i publicistikom. Umro u Titogradu.

Davanjem naziva ulici po imenu Petra Stojanovića simbolično se čuvaju uspomene na ličnost od izuzetnog društvenog, kulturnog, naučnog i humanističkog značaja za Crnu Goru i šire, u skladu sa čl. 1 i 5 Zakona o spomen-obilježjima.

**1.33. ULICA VELIMIRA VELJA NENEZIĆA** (DUP ″Dahna i Dahna 1″) ?*,* prostire se od Evropske ulice na sjeveroistok, planirana dužina ulice je 220 m.

**VELIMIR VELJO NENEZIĆ** (1915–1944), zanatlija, učesnik NOB-a.

Rođen je u Podgorici. Završio je četiri razreda gimnazije. Potiče iz zanatsko-trgovačke porodice. Radio je kod svog oca Srdana u trgovačkoj radnji, koja se nalazila u Ulici slobode broj 39, kao njegov pomoćnik i izučavao obućarski zanat. U predratnom periodu pripadao je naprednom pokretu i učestvovao u njegovim akcijama. Bio je član URS-ovih sindikata i blizak saradnik KPJ. Odmah po izbijanju ustanka pomaže NOP-u i povezuje se sa ilegalcima Podgorice. Okupator je zapazio njegovu djelatnost, pa ga je uhapsio i internirao u Albaniju. Krajem 1941. godine, prebačen je u Barski logor. Iz Bara je, 19. maja 1943. godine, s prvom grupom interniraca zamijenjen za italijanske vojnike. U NOB je stupio 24. maja 1943. godine kao borac Prvog bataljona Pete crnogorske brigade. Prošao je kroz neprijateljsku ofanzivu i bitku na Sutjesci. U decembru 1943. nalazi se u Bosni, kao borac Četvrte proleterske crnogorske brigade. Tada postaje i član KPJ. U VII neprijateljskoj ofanzivi 1944. godine, priključuje se Drugom sremskom odredu. Poginuo je u selu Neštinu, u borbi protiv ustaša, u novembru 1944. godine.

Davanjem naziva ulici po imenu Velimira Velja Ivanovića simbolično se čuvaju uspomene na istaknutoga učesnika revolucionarnog pokreta u Crnoj Gori i odaje počast borcima za slobodu, u skladu sa čl. 1 i 5 Zakona o spomen-obilježjima.

**1.34. ULICA LUKE DRAGIŠIĆA** (DUP ″Dahna i Dahna 1″),prostire se od ulica za koju je predložen naziv – Ulica Anta Labuda Vukčevića na istok do brda Dajbabska gora, u dužini od oko 250 m.

**LUKA FILIPOV DRAGIŠIĆ** (1824–1901), poznati crnogorski junak.

Proslavio se podvigom u bici na Vučjem dolu, kada je uhvatio Osman-pašu, jednog od komandanata turske vojske, i svezanog ga doveo pred knjaza Nikolu. Podvig Luke Filipova opjevao je srpski pjesnik Jovan Jovanović Zmaj, koji je napisao pjesmu pod nazivom Luka Filipov. Za taj podvig Luka je dobio visoka crnogorska odlikovanja i plodno zemljište u Zeti, u okolini Podgorice. Umro je 1901. godine.

Davanjem naziva ulici po imenu Luke Filipova Dragišića simbolično se čuvaju uspomene i odaje počast istaknutom borcu za slobodu Crne Gore i njeguju ljudski ideali i istorijske tradicije, u skladu sa čl. 1 i 5 Zakona o spomen-obilježjima.

**1.35. ULICA ANTA LABUDA VUKČEVIĆA** (DUP ″Dahna i Dahna 1″)*,* prostire se od raskrsnice Ulice Kolovrat i Evropske ulice na jug (put za Dajbabe) do granice zahvata DUP-a u dužini oko 250 m.

**ANTO LABUD VUKČEVIĆ** (1888–1944), učesnik NOP-a.

Rođen je u selu Bigor, u Lješanskoj nahiji. Završio je osnovnu školu. Težak život u brdovitom selu natjerao je njegovu porodicu da se preseli u selo Botun, u Zetu. Kao omladinac, Labud učestvuje u čuvenoj Mojkovačkoj bici, te je i u pjesmi opjevan. Mlad čovjek koji se borio za novu državu i slobodu, koju je zamišljao kao narodnu, duboko se njome razočarao. Iako je već rano prestao da se bori za goli život, jer je svojim radom postigao visok ekonomski napredak svoga domaćinstva, bio je odlučan borac protiv nenarodnog režima. U Zeti je bio veoma popularan. Uzalud su se građanski političari otimali o njegovu naklonost. Učestvovao je aktivno u pripremama za Trinaestojulski ustanak.. U ustanku je izabran za komandira partizanske čete u Botunu. Izvršavao je razne zadatke, a naročito je radio na organizovanju narodne vlasti. Kada su se partizanske jedinice povukle, on je po odluci vojno-političkog rukovodstva zadržan u Zeti, da radi kao pozadinski radnik za ciljeve NOP-a. Nakon kratkog vremena je otkriven i uhapšen, a zatim osuđen na robiju, koju je izdržavao do maja 1943. godine, kada je zamijenjen za italijanske zarobljene vojnike u blizini Nikšića. Tada se priključio partizanskim jedinicama i u sastavu Treće divizije učestvuje u bici na Sutjesci u junu 1943. godine. Poslije Sutjeske vratio se u svoj kraj, gdje ponovo nastavlja da živi i radi ilegalno za NOP. U jesen 1943. godine izabran je za člana Sreskog narodnooslobodilačkog odbora za Podgoricu, a zatim za delegata osnivačke skupštine ZAVNO Crne Gore i Boke, održane u Kolašinu 15. novembra 1943. godine. Poginuo je za vrijeme neprijateljske ofanzive na slobodnu teritoriju u aprilu 1944. godine u Piperima, sa dvojicom istaknutih rodoljuba i vijećnika Crne Gore, Ivanom Vujoševićem i Vukotom Pulevićem.

Davanjem naziva ulici po imenu Anta Labuda Vukčevića simbolično se čuvaju uspomene na istaknutoga učesnika revolucionarnog pokreta u Crnoj Gori, jednog od organizatora ustanka u Zeti i odaje počast borcima za slobodu, u skladu sa čl. 1 i 5 Zakona o spomen-obilježjima.

2. Vrsta spomen-obilježja je javni objekat – ulica, u skladu sa Zakonom.

3. Spomen-obilježja davanjem naziva javnom objektu podiže Glavni grad.

4. U realizaciji ovog poglavlja Programa, u skladu sa Zakonom, od strane nadležnog organa, donijeće se posebna odluka.

**II**

**Završna odredba**

Ovaj program stupa na snagu osmog dana od dana objavljivanja u „Službenom listu Crne Gore – opštinski propisi“.

 Broj: 02-030/19-\_\_\_

 Podgorica: \_\_\_\_\_\_2019. godine

**Skupština Glavnog grada – Podgorice**

Predsjednik Skupštine,

**dr Đorđe Suhih**

**O b r a z l o ž e nj e**

**Pravni osnov**

Pravni osnov za donošenje ovog programa sadržan je u čl. 8 i 13 Zakona o spomen-obilježjima („Službeni list Crne Gore“, broj 40/08, 40/11 i 2/17), kojima je propisano da se spomen-obilježja podižu u skladu sa programom podizanja spomen-obilježja koji donosi skupština opštine, glavnog grada i prijestonice, uz saglasnost organa državne uprave nadležnog za poslove kulture; da skupština opštine može donijeti program samo u okviru date saglasnosti nadležnog organa, kao i u članu 54 stav 1 tačka 52 Statuta Glavnog grada („Službeni list Crne Gore – opštinski propisi“, broj 08/19), kojim je propisano da Skupština Glavnog grada donosi program podizanja spomen-obilježja.

**Razlozi za donošenje**

Kako je članom 2 stav 2 Zakona o spomen-obilježjima propisano da se spomen-obilježjem smatra i naziv javne ustanove, javnog preduzeća, naselja i javnog objekta ( ulica, trg, put, park, česma i dr.), ako simbolizuje vrijednosti iz člana 1 ovog Zakona, to se pristupilo izradi ovog Programa zbog potrebe donošenja odluke o davanju naziva ulica u Glavnom gradu, koje nemaju naziv i za čijim donošenjem postoji obrazložen i opravdan predlog Savjeta za davanje predloga naziva naselja, trgova i ulica, broj: 02-030/19-2096 od 27. maja 2019. godine.

Savjet za davanje predloga naziva naselja, ulica i trgova Skupštine Glavnog grada, na sjednicama održanim: 27. juna 2016. godine, 7. februara 2017. godine, 7. juna 2017. godine, 15. decembra 2017. godine i 8. maja 2018. godine, utvrdio je prijedlog naziva ulica, u zonama: DUP ″Drač – Cvijetin brijeg″, DUP ″Agroindustrijska zona″; DUP ″Zagorič 1″; DUP "Zagorič 3 i 4"– izmjene i dopune; DUP ″Zlatica B″; DUP ″Momišići B″, DUP ″Radoje Dakić″; DUP ″Koridor Cetinjski put i južna obilaznica″; DUP "Donja Gorica"; DUP ″Konik – sanacioni plan″– izmjene i dopune; DUP ″Vrela Ribnička″ i DUP ″Dahna i Dahna 1″, za izradu Dopune Programa podizanja spomen-obilježja za 2019. godinu.

Prijedlozi za nazive ulica od 1.1 do 1.35 po imenima određenih ličnosti obrazložene su biografijama koje ukazuju na to da se radi o istaknutim ličnostima, u skladu sa članom 1 i 5 Zakona, a kojima je, između ostalog, propisano da se spomen-obilježjima čuvaju uspomene na istaknute ličnosti, njeguju ljudski ideali i kulturno-istorijske tradicije i odaje počast borcima za slobodu; koje lice se smatra istaknutom ličnošću (koje je posebno zaslužno za državni, društveni, ekonomski, naučni ili kulturni razvoj Crne Gore ili određenog područja, odnosno mjesta u Crnoj Gori; čije djelo ima međunarodni istorijski, naučni, kulturni, humanistički ili sportski značaj; koje je bilo organizator ili istaknuti učesnik oslobodilačkog rata, ustanka ili pokreta i koje se posebno istaklo u borbi protiv fašizma).

Shodno odredbama Zakona o spomen-obilježjima („Službeni list Crne Gore“, broj 40/08, 40/11 i 2/17“), Glavni grad – Podgorica, podiže spomen-obilježja isključivo na osnovu Programa podizanja spomen-obilježja, koji donosi Skupština Glavnog grada.

Na osnovu navedenog predlaže se Skupštini Glavnoga grada - Podgorice da donese Dopunu Programa podizanja spomen-obilježja za 2019. godinu.



